Լենինից հետո եկավ Ստալինը, և կուսակցությունը տարավ իր հետևից` ընդդեմ Լենինի: Այլ կերպ չես անվանի կոլեկտիվացման վայրագությունները, արհեստական սովի համաճարակները, որ նոր խոսք էր պետական կառավարման պատմության մեջ, լենինյան հին գվարդիայի գազանաբարո ոչնչացումը և այլն: Հետո եկավ Խրուշչևը և տարավ կուսակցությունն իր հետևից` ընդդեմ Ստալինի: Այլ կերպ չես անվանի անհատի պաշտանմունքի պսակազերծումը, ստալինյան բանտերից միլիոնավոր քաղբանտարկյալների ազատ արձակումը, տնտեսական բարեփոխություննեը և այլն: Հետո Բրեժնևը կուսակցությունը տարավ իր հետևից` ընդդեմ Խրուշչևի, որի անունը համարյա քսան տարի չհիշատակվեց, վերացվեցին նրա լիբերալ բարեփոխությունները, կրկին սկսվեցին քաղաքական հալածանքները և այլն: Եվ կուսակցությունը, նույն կուսակցությունը հարյուր ութսուն աստիճան շրջվելով, գնաց Բրեժնևի հետևից: Գորբաչովն էլ կուսակցությունը տարավ իր հետևից` Բրեժնևի դարը մեղմորեն անվանելով լճացման տարիներ, և այլն: